‘Geen kragkrisis,’ sê EskomFoto: Reint Dykema “Daar is g’n krisis by Eskom nie. Ek dink die manier waarop daar oor Eskom verslag gedoen word, skep die persepsie van ŉ krisis,” het Tshediso Matona, uitvoerende hoof van Eskom, aan verslaggewers in Johannesburg gesê. Matona het gesê die kragvoorsiener benodig finansiële stabiliteit en bykomende krag om seker te maak elektrisiteitsvoorsiening is betroubaar. “Ons verkoop elektrisiteit onder kosprys in vergelyking met ander lande. Ons het al hieroor gepraat. Dit is ‘n kwessie rakende die implementering van beleid, wat ons nie self doen nie.” Eskom het gesê hy verwag nie dat beurtkrag fase drie weer die maand toegepas sal word nie. Matona het gesê die kragnetwerk sal onder druk bly tot die Medupi- en Kusile-kragstasies begin krag opwek in 12 tot 18 maande. Matona het gesê daar word intussen ook hard gewerk om die Majuba-kragstasie in Mpumalanga weer op volle kapasiteit te kry. Matona het gesê die kragonderbrekings het ook ŉ invloed op Suid-Afrika se buurlande. “Daar is die persepsie dat beurtkrag voorkom en dat ons voortgaan om ons bure van krag te voorsien. Dit is nie waar nie.” Matona het die land vroeër om verskoning gevra vir die onlangse kragonderbrekings maar terselfdertyd gewaarsku dat elektrisiteitvoorsiening tot Maart volgende jaar onder druk sal wees. “Eskom vra die land om verskoning vir die afgelope paar weke se ongerief. Die gebeure was heeltemal onverwags, veral Donderdag en Vrydag.” Matona het gesê ŉ totale verduistering sal rampspoedig wees vir die land. “Ons pas beurtkrag uit verantwoordelikheid toe. ŉ Totale verduistering sal katastrofies wees en dit kan weke neem om daarvan te herstel.” Volgens Matona sal elektrisiteitsvoorsiening na verwagting tot Maart volgende jaar onder druk wees. “Februarie en Maart is weens begrotingsbeperkings kommerwekkend vir ons. Ons finansiële direkteur is besig om na opsies te kyk in die verband.” Hy het gesê kragvoorsiening in die tyd sal afhang van die beskikbaarheid van diesel. Eskom het in November 140 miljoen liter diesel gebruik om krag op te wek. “Ons het die afgelope week situasies gehad waar die bestel van diesel vertraag is weens begrotingsbeperkings. Somtyds loop dinge nie logistiek glad tussen ons, PetroSA en ander verskaffers nie,” het Matona bygevoeg.